Tristan i Izolda (opera)
<s>Tristan i Izolda () je opera nemačkog kompozitora Riharda Vagnera.</s><s>Komponovana je između 1857. i 1859. godine, a premijera je bila 10. juna 1865. u Narodnom pozorištu u Minhenu.</s><s>Dirigovao je Hans fon Bilov.</s>

<s>Tristan i Izolda se smatra Vagnerovom najboljom i najinovativnijom pojedinačnom operom, a po mnogima je i najbolja opera ikada napisana.</s><s>Opera se ističe zbog Vagnerovog majstorskog korišćenja hromatizma, tonalnosti (i atonalnosti) i harmonijske napetosti.</s><s>Ovo delo je označilo početak raskida sa konvencionalnom harmonijom i tonalnošću i postavilo temelj klasične i ozbiljne muzike 20. veka.</s><s>Takođe je izuzetno teška za izvođenje, zbog čega se i za prvog Tristana, mladog tenora Ludviga Šnora fon Karolsfelda, koji je umro par nedelja nakon premijernog izvođenja, verovalo da je umro od iscrpljenosti koju je izazvala ova uloga.</s><s>Zanimljivo je i da su dva velika vagnerijanska dirigenta umrla tokom izvođenja ove opere: Feliks Motl 1911. i Jozef Kajlbert 1968.</s><s>I jedan i drugi su umrli tokom izvođenja drugog čina, kako se veruje, od stresa i snažne emocionalne reakcije koju izaziva ova opera.</s>

<s>Vagnera je za ovo delo inspirisala ljubavna afera sa Matildom Vezendonk, ali i filozofija Artura Šopenhauera.</s><s>Libreto je napisao prema srednjovekovnoj romansi Gotfrida fon Strazbura, ali je i sam ubacio mnoge elemente u zaplet.</s><s>Radnja prati sudbinu ljubavnika iz arturijanske legende, Tristana i Izolde.</s>

<s>U delu se ističe uvertira prvog čina, koja sadrži lajtmotive Tristana, Izolde i ljubavnog napitka i koja se razrešava tek u Izoldinoj završnoj ariji, koja je poznata kao „Izoldina smrt od ljubavi“ ().</s><s>Ovaj naslov je u stvari pogrešan, jer se „smrt od ljubavi“ u stvari odnosi na ljubavni duet u drugom činu, a sam Vagner je završnu ariju krstio „Izoldino preobraženje“ ().</s>

<s>Lica 
 Tristan, tenor.</s><s>Izolda, sopran.</s><s>Brangena, Izoldina sluškinja, sopran.</s><s>Kurvenal, Tristanov sluga, bariton.</s><s>Marko, kralj Kornvala, bas.</s><s>Melot, dvorjanin, Tristanov prijatelj, tenor.</s><s>Pastir, tenor.</s><s>Kormilar, bariton.</s><s>Mladi mornar, tenor.</s><s>Mornari, vitezovi i štitonoše.</s>

<s>Sinopsis</s>

<s>Čin prvi</s>

<s>More, na palubi Tristanovog broda tokom prelaska iz Irske u Kornval (, ).</s><s>Tristan je isprosio lepu Izoldu, princezu Irske, u ime svog ujaka, kralja Marka, i vodi je njenom vereniku.</s><s>Irska i Kornval su do skora ratovali, a ovaj brak je sredstvo uspostavljanja trajnog mira između dve države.</s><s>Ipak, radost mornara ne dele ni Tristan ni Izolda, koje povezuje mračna tajna.</s>

<s>Tokom rata protiv Irske, Tristan je ubio Izoldinog verenika, Morolda, i poslao joj njegovu odrubljenu glavu u znak prkosa.</s><s>Međutim, on je i sam bio teško ranjen, i, u svom očaju, odlučio da se njoj okrene za pomoć.</s><s>Naime, Izolda je posedovala čarobnu moć lečenja, pa je Tristan naredio da ga čamcem pošalju u Irsku, koristeći se lažnim imenom „Tantris“.</s><s>Izolda, ne znajući ko je on zaista, primila ga je i odnegovala.</s><s>Naposletku je ipak shvatila ko je on kada je primetila da je od sečiva njegovog mača odlomljen delić koji upravo odgovara parčetu koje je pronašla u Moroldovoj glavi.</s><s>S namerom da osveti verenika, Izolda je uzela mač i prišla Tristanovom krevetu, ali kada mu je prišla, pogledali su se u oči i oružje joj je ispalo iz ruke.</s><s>Bez reči, Izolda je Tristana odnegovala i pustila da se vrati u Kornval.</s><s>Sa slikom „najlepše kraljice“ u glavi, Tristan se tajno zakleo na večitu odanost.</s><s>Ali kada je stigao u Kornval, bio je svestan krvne zavade koja će večno postojati između njih dvoje, i odlučio se na delo krajnjeg nesebičluka: ponudio je da osvoji ruku Izolde za kralja Marka.</s><s>Izolda je bez reči prihvatila njegovu prosidbu i pošla s njim u Kornval.</s>

<s>Sada, kad se brod bliži cilju, Izoldu obuzimaju gnev, očajanje i razočaranje.</s><s>Želi da razgovara sa Tristanom i šalje svoju sluškinju, Brangenu, da mu naredi da se pojavi pred Izoldom.</s><s>Tristan, međutim, izbegava sukob, braneći se običajem koji zahteva da mlada i predstavnik mladoženje moraju da se drže dalje jedno od drugog.</s><s>Njegov sluga, Kurvenal, koristi priliku da Brangenu uvredi pevajući pesmu koja ismeva Morolda, a u pesmi mu se, uprkos Tristanovim pokušajima da ga ućuti, radosno pridružuju i ostali mornari.</s>

<s>Ogorčena Izolda poverava svoju tajnu Brangeni i zahteva Tristanovu smrt, koju namerava da deli.</s><s>Da bi je utešila, Brangena privlači Izoldinu pažnju na kutijicu koja sadrži čarobne napitke i savetuje joj da iskoristi ljubavni napitak kako bi sebi pokorila Tristana.</s><s>Izolda čvrsto odbija predlog i, na Brangenin užas, uzima napitak smrti, koji Tristan mora da popije sa njom kako bi se iskupio.</s>

<s>Kada Kurvenal dođe da kaže damama da se spreme za pristanak, Izolda mu kazuje kako neće pratiti Tristana ako nije spreman da se iskupi.</s><s>Ova pretnja Tristana konačno primorava da iziđe pred Izoldu.</s><s>Strepi od onoga što bi ovaj sastanak mogao da znači za njega.</s><s>Prkosno joj nudi svoj mač, kako bi mogla da mu se osveti, ali ona gnevno odbija, pokazujući mu „sladak napitak iskupljenja“ koji je za njega spremila.</s><s>Čvrsto uveren da pije sopstvenu smrt, Tristan uzima čašu i pije; Izolda odmah skoči i otrgne čašu od njega kako bi popila ostatak.</s>

<s>U ovom trenutku, obuzeti osećanjem kako im je smrt neminovna, izjavljuju svoju ljubav jedno prema drugom.</s><s>Njihov zanos prekida Kurvenal, koji objavljuje kako kralj Marko dolazi na brod.</s><s>Izolda upita Brangenu koji je napitak spremila, a ova odgovara kako je otrov zamenila ljubavnim napitkom.</s><s>Na palubi, mornari i vitezovi pozdravljaju kralja Marka.</s>

<s>Čin drugi</s>

<s>Markov kraljevski zamak u Kornvalu.</s><s>Bašta sa visokim drvećem ispred Izoldine odaje.</s><s>Noć je; kralj Marko je u lovu.</s><s>Izolda čeka Tristana i moli Brangenu da ugasi baklju koja mu je postavljena kao tajni znak upozorenja.</s><s>Brangena je nervozna i odbija.</s><s>Duboko je pogodila nezavidna situacija u kojoj se njena gospa nalazi od kada je zamenila napitke.</s><s>Upozorava Izoldu na Melota, Tristanovog prijatelja, koji je kralja nagovorio da pođe u lov i na koga sumnja da bi mogao da ih izda.</s><s>Ali Izolda ne sluša njeno upozorenje i sama gasi baklju.</s>

<s>Dolazi Tristan.</s><s>U strastvenom zagrljaju oboje pevaju u slavu napitka koji ih je spojio i jedno drugom izjavljuju svoju strast.</s><s>Tristan proklinje svetlost dana, koja je nestvarna, lažna i razdvaja ih.</s><s>Samo noću mogu da budu zajedno, a jedino će u večitoj noći smrti moći zauvek da budu spojeni.</s><s>Brangenin glas se čuje nekoliko puta, upozoravajući ih da se noć bliži kraju, ali ljubavnici je ignorišu.</s>

<s>Njihov san prekida zora: stiže Kurvenal, koji poviče Tristanu da se spašava.</s><s>Melot ih je izdao; on i Marko stižu s ostalim lovcima.</s><s>Marku je slomljeno srce, ne samo zato što je Tristan njegov posinak, već i zato što je i sam zavoleo Izoldu.</s><s>Ne može da poveruje u Tristanovu izdaju.</s><s>Tristan nije u stanju da mu odgovori; za njega je svet još uvek san i iluzija koja se mora prekinuti.</s><s>Nežno upita Izoldu da li će ga pratiti u smrt, a ona ga moli da joj pokaže put.</s><s>Tada Tristan optužuje Melota za izdaju i izaziva ga na dvoboj, ali, kada ga Melot napadne, odbacuje svoj mač i biva smrtno ranjen.</s>

<s>Čin treći</s>

<s>Tristanov zamak Kareol u Bretanji.</s><s>Kurvenal je ranjenog Tristana vratio u dom njegovih predaka.</s><s>On leži na ležaljci ispod drveta, onesvešćen; Kurvenalov sedi kraj njega i zabrinuto osluškuje njegovo disanje.</s><s>Čuje se pastir koji na fruli svira tužnu melodiju.</s><s>Meko upita Kurvenala šta se desilo njegovom gospodaru, ali Kurvenal izbegne da odgovori na pitanje i kaže mu da gleda da li nailazi neki brod.</s>

<s>Pošto je pastir tužno otišao, Tristan se budi.</s><s>Već na samrti, u život ga je vratila pomisao na Izoldu.</s><s>Kurvenal mu kazuje kako je poslao po Izoldu i kako će njen brod sigurno uskoro stići.</s><s>Ovo Tristana baca u stanje grozničavog uzbuđenja; umišlja kako može da vidi brod koji nosi njegovo spasenje, ali pastirova frula se opet oglasi i Kurvenal mu tužno odgovara kako još nema broda na vidiku.</s>

<s>U najdubljem očajanju, Tristan razmišlja o svom životu.</s><s>Priseća se kako je pastirova tužna melodija ista melodija koju je čuo kad mu je umro otac, a zatim i majka.</s><s>Seća se ranijeg putovanja u Irsku, kada je, smrtno ranjen, ležao u čamcu.</s><s>Tada ga je Izolda izlečila, ali je susret njihovih očiju otvorio svežu ranu u njemu.</s><s>Kasnije mu je dala čašu s ljubavnim napitkom, „otrovom“, koji ga je u potpunosti predao mučenju ljubavi i koji sada očajno proklinje.</s><s>U svom delirijumu se ponovo onesvešćuje.</s>

<s>Kada se opet probudi, ponovo mu se učini kako vidi brod sa preobraženom Izoldom koja mu donosi iskupljenje i mir.</s><s>Ovog puta njegova grozničava mašta postaje stvarnost.</s><s>Radosna melodija pastirove frule najavljuje dolazak broda.</s>

<s>Dok Kurvenal juri do pristaništa, Tristan delirično kida zavoje sa krvareće rane kako bi Izoldu mogao da sretne na rubu smrti.</s><s>Stiže Izolda i on joj se baca u naručje; poslednji put je pogledavši i s njenim imenom na usnama, Tristan umire u Izoldinim rukama.</s>

<s>Nakon vapaja zbog „večito kratke poslednje zemaljske radosti“ koju joj je Tristan podario, onesvešćuje se i pada kraj njegovog tela.</s>

<s>Pastir sada najavljuje dolazak drugog broda; Kurvenal raspoznaje Marka i Melota sa vojnicima.</s><s>Misleći da dolaze jureći Izoldu, dočekuje ih s mačem u rukama i ubija Melota, ali i sam biva ubijen.</s><s>Ali Marko nije pratio Izoldu s namerom da je kazni za odlazak.</s><s>Brangena mu je odala tajnu kako je zamenila napitke, pa je Marko došao, ne da razdvoji ljubavnike, već da ih spoji.</s><s>Sada, pošto mu je posinak umro baš kad je shvatio ono što mu je bilo nepojmljivo (to jest, Tristanovu izdaju), Marko pada u najdublje oplakivanje.</s>

<s>Izolda se budi, ali ne razume njihove reči.</s><s>Obuzeta strašću posmatra Tristana, koji se, za nju, budi u novom životu, a zatim umire sa znanjem da je njihova ljubav besmrtna.</s>

<s>Muzički primeri</s>

<s>Reference</s>

<s>Spoljašnje veze</s>

<s>Galerija prizora iz ove opere.</s><s>Nemački libreto sa engleskim i italijanskim prevodom.</s>

<s>Opere 1865.</s><s>Richard Wagner</s>

